ગુજરાતી પરંપરિત ગઝલોનો એક પરોક્ષ સૂત્રધાર એક યમન નિવાસી આરબ બની રહેશે તે કોને ખબર હતી? દાઊદી વ્હોરા જ્ઞાતિને અરબી ધાર્મિક શિક્ષણ આપવા અર્થે અમીન આઝાદના મોટાભાઈ સુરત આવીને વસ્યા હતા, ગરીબીને લીધે ભણવાનું છોડીને એ સાઈકલ રિપેરીંગનું કામ શીખ્યા અને સૂરતમાં ભાડાની એક દુકાનમાં એ શરૂ કર્યું. ૧૯૪૨માં સુરતમાં મહાગુજરાત ગઝલ મંડળની સ્થાપના થઈ. અમીન આઝાદ તેના મંત્રી બન્યાં, અને આ સાઈકલ રિપેરીંગની દુકાન ગઝલમજલિસોનું ઠેકાણું બની રહી. મરીઝ અને અમીન આઝાદ બંને મિત્રો હતાં છતાં મરીઝે અમીન આઝાદના માર્ગદર્શનનું ઋણ સ્વીકાર્યું છે. તેમનો ગઝલસંગ્રહ મરણોત્તર પ્રસિદ્ધ થયો, એમના કેટલાક શે’ર જોઈએ.